b'\n_START_ARTICLE_\nJudea Pearl\n_START_PARAGRAPH_\nJudea Pearl (s. 4. syyskuuta 1936 Tel Aviv, Palestiinan brittil\xc3\xa4inen mandaatti) on israelilais-yhdysvaltalainen tietojenk\xc3\xa4sittelytieteilij\xc3\xa4, joka tunnetaan teko\xc3\xa4lyn tutkimuksistaan. H\xc3\xa4nelle my\xc3\xb6nnettiin vuonna 2011 Turing-palkinto, joka on tietojenk\xc3\xa4sittelytieteiden korkein kunnianosoitus.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPearl valmistui s\xc3\xa4hk\xc3\xb6tekniikan kandidaatiksi Haifassa Israelissa vuonna 1960 ja maisteriksi Newarkin teknillisest\xc3\xa4 collegesta New Jerseyss\xc3\xa4 Yhdysvalloissa vuonna 1961. Sen j\xc3\xa4lkeen h\xc3\xa4n suoritti fysiikan maisterin tutkinnon Rutgersin yliopistossa ja s\xc3\xa4hk\xc3\xb6tekniikan tohtorintutkinnon Brooklynin polyteknillisess\xc3\xa4 instituutissa New Yorkissa vuonna 1965. H\xc3\xa4n ty\xc3\xb6skenteli RCA Corporationissa ja Electronic Memories -yhti\xc3\xb6ss\xc3\xa4 tietokonemuistin alalla. H\xc3\xa4nest\xc3\xa4 tuli tietojenk\xc3\xa4sittelyopin lehtori Kalifornian yliopistossa Los Angelesissa vuonna 1970. Vuonna 1976 h\xc3\xa4n sai professuurin._NEWLINE_Pearl on luonut verkkoteoriaa hy\xc3\xb6dynt\xc3\xa4v\xc3\xa4n Bayes-verkon, jolla kone voi tehd\xc3\xa4 uskottavia hypoteeseja ep\xc3\xa4varman tai sirpaleisen informaation pohjalta. H\xc3\xa4n on ty\xc3\xb6skennellyt my\xc3\xb6s kausaliteetin parissa sek\xc3\xa4 matemaattisen formalismin, jolla kuvataan syy\xe2\x80\x93seuraussuhteita._NEWLINE_Pearl on tutkinut moraalin asemaa teko\xc3\xa4lyss\xc3\xa4, tarkemmin sanoen vaihtoehtoisten toteamusten roolia (esimerkkin\xc3\xa4 \xe2\x80\x9dJos auto olisi toiminut, olisin ajanut kauppaan\xe2\x80\x9d). H\xc3\xa4nen mukaansa vaihtoehtoiset toteamukset ovat tieteellisen ja moraalisen k\xc3\xa4ytt\xc3\xa4ytymisen rakennuspalikoita. H\xc3\xa4nen mielest\xc3\xa4\xc3\xa4n kone, joka pystyy ymm\xc3\xa4rt\xc3\xa4m\xc3\xa4\xc3\xa4n sellaisia toteamuksia pystyisi ottamaan vastuun tekemisist\xc3\xa4\xc3\xa4n._NEWLINE_Judea Pearl perusti poikansa, journalisti Daniel Pearlin kuoleman j\xc3\xa4lkeen vuonna 2002 Daniel Pearl -s\xc3\xa4\xc3\xa4ti\xc3\xb6n yhdess\xc3\xa4 sukunsa ja Daniel Pearlin yst\xc3\xa4vien kanssa.'